**Prosiect Cyflymu Carchardai – Cydlynydd Partneriaeth Iechyd a Chyfiawnder – Gwybodaeth Ychwanegol**

Mae’r gyfradd aildroseddu wedi aros yn weddol sefydlog ar tua 29% ers 2010. Mae’r cyhoedd yn talu oddeutu £18bn y flwyddyn am faterion sy’n ymwneud ag aildroseddu, ac mae bron i hanner yr holl garcharorion yn aildroseddu o fewn 12 mis i’w rhyddhau.

Cafodd Papur Gwyn y Strategaeth Carchardai ei gyhoeddi ym mis Rhagfyr 2021. Fel rhan o’r papur, ymrwymodd y Weinyddiaeth Gyfiawnder a Gwasanaeth Carchardai a Phrawf Ei Fawrhydi i’r canlynol:

**“Cyflwyno Cydlynwyr Partneriaeth Iechyd a Chyfiawnder ym mhob rhanbarth prawf yn Lloegr erbyn 2024/25”**

Gwyddom fod iechyd meddwl yn broblem i lawer o droseddwyr sydd ag anghenion camddefnyddio sylweddau. Bydd y staff hyn yn meithrin cysylltiadau rhwng comisiynwyr a darparwyr ar draws gwasanaethau camddefnyddio sylweddau ac iechyd meddwl yn y gymuned i sicrhau bod llwybrau clir at driniaeth ar waith ar gyfer pob troseddwr sy’n gadael y carchar, gan gynnwys y rheini sydd ag anghenion cydfodol.

Bydd Cydlynydd Partneriaeth Iechyd a Chyfiawnder yn gweithio’n strategol i gefnogi pobl i gael mynediad at gymorth a thriniaeth briodol ar ôl iddynt gael eu rhyddhau. Gelwir hyn yn ‘barhad gofal’. Os nad oes parhad gofal ar waith, bydd mwy o risgiau sy’n gysylltiedig ag iechyd, gan gynnwys cael ail bwl o salwch a marwolaeth - yn ogystal â risg uwch o aildroseddu. Felly, mae hyn yn eithriadol o bwysig. Bydd deiliad y swydd yn gweithio i sicrhau bod pobl sy’n cael eu rhyddhau o’r carchar i’r gymuned yn gallu cael gafael ar wasanaethau iechyd lleol a phriodol, er mwyn mynd i’r afael â’u hanghenion iechyd yn ystod eu cyfnod adsefydlu a thu hwnt. Er enghraifft, gweithio gyda rhanddeiliaid i wella ymgysylltiad llwyddiannus â thriniaethau yn y gymuned o fewn 21 diwrnod i’r unigolyn gael ei ryddhau o’r carchar.

Bydd deiliad y swydd hon yn gweithio ar lefel system i wella bywydau pobl sydd mewn cysylltiad â’r system gyfiawnder troseddol, yn benodol o ran gwella a chynnal eu hiechyd a’u lles.

Bydd Cydlynydd Partneriaeth Iechyd a Chyfiawnder yn chwarae rhan allweddol yn y gwaith o sbarduno gwaith lleol ar ran y gwasanaeth prawf i wella parhad gofal ac yn gweithio gyda chydweithwyr prawf a phartneriaid lleol. Pwrpas hyn yw codi ymwybyddiaeth o rôl y Gwasanaeth Prawf, adeiladu a dylanwadu ar bartneriaethau lleol, yn ogystal ag arwain a chyfrannu at weithgarwch datblygu sy’n cefnogi cynlluniau cenedlaethol.

Mae gweithio fel Cydlynydd Partneriaeth Iechyd a Chyfiawnder yn swydd unigryw sy’n rhoi boddhad i’r gweithiwr, gan ganolbwyntio ar gyflawni gweithredol. Bydd y Cydlynydd yn gweithio ar y cyd â phartneriaid lleol perthnasol ac arweinwyr polisi gweithredol Gwasanaeth Carchardai a Phrawf EF i ddatblygu ymarfer sy’n ymwneud â chamddefnyddio sylweddau a chynllunio i ryddhau sy’n gysylltiedig ag iechyd. Bydd y Cydlynydd yn gweithio hefyd i ddylunio ac ymgynghori ar broses a fydd yn eu galluogi i rannu gwybodaeth, defnyddio amodau trwydded sy’n ymwneud â chamddefnyddio sylweddau a chael dealltwriaeth o lwybrau adsefydlu ym maes iechyd a chamddefnyddio sylweddau.